text: Braithwaite får fire år i Toulouse
  16 august 2013 kl. 16.52
  Martin Braithwaite har sent fredag eftermiddag underskrevet en fireårig aftale med den franske Ligue 1-klub, Toulouse FC, og tiltræder med øjeblikkelig virkning i sin nye klub.
  Den 22-årige landsholdsspiller forlader dermed Esbjerg fB, som han kom til som drengespiller fra samarbejdsklubben Sædding-Guldager IF. Især i det seneste år har han udviklet sig eksplosivt og nåede ikke blot at blive en profil i Superligaen, men også at debutere på det danske landshold mod Georgien i Aalborg 5. juni 2013. Han scorede sit første landskampmål i onsdagens landskamp mod Polen i Gdansk.
  Braithwaite landede med sin familie og rådgiver sent torsdag i Toulouse, der er centrum for den europæiske flyindustri og Airbus-fabrikkerne, og i løbet af fredagen faldt de sidste detaljer i kontrakten på plads, ligesom han gennemgik et lægetjek. Han kommer til en klub, der i seneste sæson endte midt i den bedste franske liga.
  Martin Braithwaite nåede at spille 101 kampe for EfB, inden han fik drømmen om at spille i en udenlandsk klub opfyldt.
  